b'\n_START_ARTICLE_\nBalta\xc5\xa1onis naktikovis\n_START_SECTION_\nPaplitimas\n_START_PARAGRAPH_\nPaplit\xc4\x99s U\xc5\xbesachario Afrikoje, Afrikos pietuose. Retas Botsvanoje, Kaprivio ruo\xc5\xbee, Zimbabv\xc4\x97je, vakar\xc5\xb3 Mozambike ir Piet\xc5\xb3 Afrikos \xc5\xa1iaur\xc4\x97s rytuose ir pietuose.\n_START_SECTION_\nI\xc5\xa1vaizda\n_START_PARAGRAPH_\nVidutinio dyd\xc5\xbeio garninis pauk\xc5\xa1tis. K\xc5\xabno ilgis 50 \xe2\x80\x93 55 cm. Galva juoda, vir\xc5\xa1ugalvyje trumpas kuodas. Aplink ak\xc4\xaf platus, baltas \xc5\xbeiedelis. Snapas juodas tik posnapyje yra geltonos spalvos. Rainel\xc4\x97 tamsiai ruda. Odos plotas tarp snapo pamato ir aki\xc5\xb3 yra \xc5\xbealiai geltonas. Smakras baltas. Kaklas rudas. Nugara juodai ruda. Nugaroje yra baltos, ilgos, pla\xc4\x8diomis v\xc4\x97tykl\xc4\x97mis plunksnos. Vir\xc5\xa1utin\xc4\x97 sparn\xc5\xb3 pus\xc4\x97 ruda, plasnojamosios plunksnos pilkai melsvos spalvos. Uodega judai ruda. Pilvas rusvas. Kojos ir letenos \xc5\xbealios arba oran\xc5\xbei\xc5\xa1kai geltonos._NEWLINE_Veisimosi periodo metu plunksnos, snapas ir kojos tampa ry\xc5\xa1kesni. Rainel\xc4\x97 ka\xc5\xa1tonin\xc4\x97s spalvos. Odos plotas tarp snapo pamato ir aki\xc5\xb3 yra ry\xc5\xa1kiai geltonas._NEWLINE_Jaunikli\xc5\xb3 pakau\xc5\xa1is ir kakta turi rudus dry\xc5\xbeius. K\xc5\xabnas gelsvai rudas, i\xc5\xa1margintas baltomis d\xc4\x97mel\xc4\x97mis._NEWLINE_I\xc5\xa1sirit\xc4\x99 pauk\xc5\xa1\xc4\x8diukai apaug\xc4\x99 rudais, geltonomis vir\xc5\xa1un\xc4\x97l\xc4\x97mis, p\xc5\xabkais. Snapas \xc5\xbealiai pilkas. Rainel\xc4\x97 ruda. Kojos \xc5\xbealiai pilkos, letenos geltonai \xc5\xbealios.\n_START_SECTION_\nBiologija\n_START_PARAGRAPH_\nNaktinis, mi\xc5\xa1k\xc5\xb3 pauk\xc5\xa1tis. Laikosi \xc5\xa1alia \xc5\xa1vari\xc5\xb3, l\xc4\x97tai tenkan\xc4\x8di\xc5\xb3 upeli\xc5\xb3, e\xc5\xbeer\xc5\xb3 ar u\xc5\xbetvank\xc5\xb3, mangrov\xc4\x97se, raistuose. Augalija tanki, med\xc5\xbeiai nusvirusiomis \xc5\xa1akomis. Dien\xc4\x85, \xc4\xaftrauk\xc4\x99s kakl\xc4\x85, slepiasi auk\xc5\xa1tuose med\xc5\xbeiuose. I\xc5\xa1g\xc4\x85sdintas, pir\xc5\xa1tais kabindamasis \xc4\xaf med\xc5\xbeio \xc5\xa1akeles, u\xc5\xbekopia \xc4\xaf med\xc5\xbeio vainiko vir\xc5\xa1\xc5\xabn\xc4\x99. Esant reikalui nuskrenda. Balsas girdimas retai. Balsas primena rup\xc5\xab\xc5\xbe\xc4\x97s kurkim\xc4\x85, veisimosi metu burkuoja \xc5\xbeemu, gerkliniu balsu._NEWLINE_Minta smulkia \xc5\xbeuvimi, varliagyviais, moliuskais, v\xc4\x97\xc5\xbeiagyviais, vabzd\xc5\xbeiais. Maitinasi pavieniai arba poromis. Grobio ie\xc5\xa1ko braidydami sekliame vandenyje arba stov\xc4\x97dami pakrant\xc4\x97je ir steb\xc4\x97dami vanden\xc4\xaf._NEWLINE_Lizd\xc4\x85 krauna \xc5\xbeemuose med\xc5\xbeiuose, kr\xc5\xabmuose, nendrynuose. Lizdas labai arti vandens (1 \xe2\x80\x93 3 m atstumu). Lizd\xc4\x85 krauna i\xc5\xa1 \xc5\xa1ak\xc5\xb3 ar nendri\xc5\xb3. I\xc5\xa1kloja ta pa\xc4\x8dia med\xc5\xbeiaga, i\xc5\xa1 kurios kraunamas lizdas. D\xc4\x97tyje 2- 3 \xc5\xbealsvai balti kiau\xc5\xa1iniai. Inkubacija trunka 24 \xe2\x80\x93 26 dienas. 6 \xe2\x80\x93 7 savai\xc4\x8di\xc5\xb3 jaunikliai palieka lizd\xc4\x85.'